tartuNLP/wikipedia-smugri-20251201 huggingface dataset:
Vene värav

Vene värav oli Vene silla juures asunud linnavärav Tartus. Linna kindlustusvöönd rajati 13. sajandil ja 16. sajandil tegid venelased ulatuslikke täiendusi ja parandusi. 
Värav koosnes kitsast eelkaitseõuest ja neljatahulisest tornist, mida viimati kohendati 1690. aastail. Kavandatud põhjabastioni ei jõutud valmis ehitada, väravast kagusse suundunud Tartu linnamüüri osa on vallina säilinud tänini. Värava õhkis Vene armee koos teiste Tartu kindlustustega 1708. aastal.
Vene värava juures oli ka vangla. Värav asus linna ühel tähtsamal liikumissoonel Laia tänava lõpul praeguse botaanikaaia sissekäigust veidi jõe pool. Sealt siirdus tee üle silla, kus oli juba 15. sajandi keskpaigast Vene mäe jalamil asunud vene agul, millest ilmselt tulenes ka värava nimi.
Dramamama

Dramamama on Eesti ansambel, mis alustas tegevust Tallinnas 2008. aastal.
Bändi asutasid laulja Mikk Tammepõld, kitarrist Laur Joamets ja basskitarrist Viljar Norman. 
Dramamama on andnud kontserte Eestis ja ka välismaal, sealhulgas Rootsis, Soomes, Lätis, Leedus ja USA-s. Kõlakeelelt bluusi ja roki juurtega bänd on avaldanud neli ingliskeelset stuudioalbumit, mis ka kõik on olnud nomineeritud Eesti Muusikaauhindadele: "Dramamama" (2009), "VIP" (2012), "Uphill Battle" (2020) ja "Doomsday Tango" (2022). Eestikeelseid laule Dramamama esituses on ilmunud Andres Valkoneni kogumikul "Teine valgus" ja Gunnar Grapsi kogumikul "Tribuut". 
2013. aastal emigreerus bändi kitarrist Laur Joamets Ameerika Ühendriikidesse, kus asus tööle Sturgill Simpsoni bändis. Seejärel lõppes mitmeks aastaks Dramamama aktiivne loome- ja kontserttegevus, kuid fännide rõõmuks jätkati 2021. aasta suvel uuenenud koosseisus esinemist ja loometööd. 2018. aastal salvestas bänd Nashville'is oma kolmanda stuudioalbumi "Uphill Battle" ja 2022. aastal uue koosseisuga neljanda albumi "Doomsday Tango". Bändi kuuluvad Mikk Tammepõld (vokaal, kitarr), Viljar Norman (basskitarr), Jörgen Pakkas (kitarr) ja Kristjan Mängel. Kevadel 2025 alustas Dramamama tööd oma viienda stuudioalbumiga. 
Koosseis.
Varasemad liikmed: Laur Joamets, Kristjan Kallas, Ott Adamson ja Jeremia Kangas
Dramamama (album)

"Dramamama" on Dramamama 2009. aastal välja antud ingliskeelne debüütalbum.
Album on salvestatud stuudiotes Sinusoid, Rockhouse ja Musicworks.
2010. aasta ujumise lühiraja maailmameistrivõistlused

2010. aasta ujumise lühiraja maailmameistrivõistlused olid 10. maailmameistrivõistlused lühiraja ujumises, mis toimusid 15.–19. detsembrini Dubais Araabia Ühendemiraatides.
Eestlaste osalemine.
Lühiraja MM-võistlustel Dubais tegi kaasa ka Eesti koondis 10 ujujaga. Meestest oli 25-meetrises basseinis võistlemas Martti Aljand, Pjotr Degtjarjov, Alar Lodi, Andres Olvik, Filipp Provorkov ja Vladimir Sidorkin ning naistest Triin Aljand, Annika Saarnak, Kätlin Sepp ja Jane Trepp.
Luis Née

Luis Née (1734 – 3. oktoober 1807) oli Prantsusmaal sündinud botaanik, kes töötas suurema osa elust Hispaanias. 
Ta osales 1789–1794 koos Thaddäus Haenkega Alejandro Malaspina ekspeditsioonil Vaikse ookeani rannikule Põhja-Ameerikas ja Austraalias. 
Ta kogus üle 1000 taimenäidise, mille kirjeldused koostas aastatel 1797–1800 Antonio José Cavanilles.
Tema kirjeldatud taksonite juurde märgitakse autorilühend Née.
Alfred Gustav Stein

Alfred Gustav Stein (27. august / 8. september 1872 Urvaste – 12. august 1945 Stendell) oli Eesti vaimulik.
Stein õppis Tartus Kollmanni eragümnaasiumis ning lõpetas Liibavis gümnaasiumi. Tartu ülikooli usuteaduskonnas õppis ta aastatel 1894–1899. Aastatel 1900–1901 teenis ta vabatahtlikuna 95. Krasnojarski polgus Tartus. Ordineeriti 17. märtsil 1902 õpetajaks.
Oli aastatel 1902–1919 Urvaste Püha Urbanuse koguduse õpetaja. Jättis rasketel aegadel koguduse ja põgenes Lätti. Oli aastatel 1923–1929 Rakvere Kolmainu koguduse abiõpetaja. Lahkus aastal 1929 Saksamaale. Oli seejärel luterlik vaimulik Passowis (Uckermarki kreisis, Brandenburgi liidumaal) ja Stendellis (praegu Oderi-äärse Schwedti linnaosa Uckermarki kreisis Brandenburgi liidumaal).
Isiklikku.
Tema isa Carl Gustav Stein oli Urvaste Püha Urbanuse koguduse õpetaja.
Senat (täpsustus)

Senat oli Rooma riigi võimuorgan. 
Senat on või on olnud mitme hilisema riigi võimuorgan (tavaliselt kahekojalise parlamendi ülemkoda). 
Senat on Eesti ansambel.
Leviosuti

"Leviosuti" on Raadio 2 iganädalane saade, kus Erik Morna tutvustab kahe tunni jooksul Eesti laulude paremikku. 
Üle nädala toimuvad stuudiokontserdid "R2 Live!", mida korraldab Sten Teppan. Saade on eetris laupäeviti kell 17.
"Leviosutis" tutvustatakse iganädalast R2 Eesti müügitabelit.
Mõjuagent

Mõjuagent (inglise keeles "agent of influence", vene keeles "агент влияния") on mingi riigi või organisatsiooni heaks tegutsev isik, kelle eesmärk on mõjutada mõne teise riigi või organisatsiooni tegevust suunavaid otsuseid (poliitikat), edendades sel moel mõjuagendi kaasanud riigi või organisatsiooni huve.
Mõjuagent võib tegutseda materiaalsetel, ideoloogilistel või muudel motiividel. Kuna mõjuagendid ei kogu salajasi andmeid ega hangi piiratud tasemega riigisaladusi, vaid avaldavad ja propageerivad demokraatlikes ühiskondades oma arvamust ühiskonnas levivatest probleemidest avalikult, kuid kindla vaatenurga all, on nende võimalikku riigivastast tegevust raske tuvastada.
Mõjuagendi edukaks tegutsemiseks ja rolli täitmiseks peab ta olema mõjukas oma erialal või tuntud ja tunnustatud arvamusliider mingil alal, mis võimaldab tal osutada kindlasuunalist isiklikku või isiklikul suhtlusel põhinevat mõju poliitilisi otsuseid langetavatele isikutele, kes otsustavad tähtsate riiklike ja ühiskondlike probleemide lahendamise üle.
Ameerika Ühendriikides levinud mõjuagendi definitsioon: "Isik, keda võidakse varjatult kasutada välisriikide esindajate ja asutuste mõjutamiseks ning ühiskondlikke organisatsioone ja ühiskonna mõjuringkondi survestava ühiskondliku arvamuse kujundamiseks, et soodustada oma riigi valitsuse eesmärkide saavutamist, või kellel on võimalus toetada konkreetse tegevusega oma riigi välispoliitikat."
NSV Liidus ja Venemaal levinud mõjuagendi definitsioon: "Eriteenistuste värvatud ja luuretegevuseks väljaõpetatud agent, kes suudab kaaluka ühiskondliku positsiooni ja ametiseisundi tõttu avaldada luurele kasulikku eesmärgikindlat varjatud mõju aktiivsetele elanikkonna osadele või kindlale sotsiaalsele rühmale, ideoloogiale, poliitikale, sündmuste arengule, massiteabevahenditele, parteidele või organisatsioonidele ning aidata kaasa luurele soodsale hinnangute tekkimisele mingis konkreetses küsimuses."
Mõjuagendi tegevuse põhijooned on järgmised:
Ajaloost.
Konkreetse termini "mõjuagent" võttis 1943. aastal kasutusele Saksamaa sõjaväeluure Abwehri ülem admiral Wilhelm Canaris.
Endises NSV Liidus ja Venemaa tänapäevases tähenduses kasutas seda terminit avalikkuse ees esimesena NSV Liidu RJK esimees Vladimir Krjutškov, kes esines NSV Liidu lagunemise ajal 17. juunil 1991 NSV Liidu Ülemnõukogu kinnisel istungil ja teatas: "Ameerika luure seab endale ülesandeks värvata Nõukogude kodanike seast mõjuagente."
Vene tänav

Vene tänav on tänav Tallinna vanalinnas Vanalinna asumis.
Vene tänav algab Viru tänava ja Raekoja tänava ristmikult ning jätkub teisel pool ristmikku Vana turuna. Esialgu kulgeb ta kirdesse ning ristub tänava algusest lõpu poole minnes Apteegi tänavaga (vasakult), Katariina käiguga (paremalt), Munga tänavaga (paremalt) ja Pühavaimu tänavaga (vasakult). Pisut pärast seda pöördub tänav põhja, edasi ristub paremalt Bremeni käiguga ning lõpeb Olevimäel. Tänav on umbes 410 m pikk.
Vene tänaval asuvad Nikolai kirik, Peeter-Pauli katedraal, linnamuuseum ja malemaja. Tänava lõpuosas sadakonna meetri ulatuses kulgeb tänava paremas servas Tallinna linnamüür.
Katariina käik
Ajalugu.
Esialgu kandis tänav "Munga tänava" (1364 – ladina keeles "platea monachorum") nime, sest selle ääres asusid Tallinna dominiiklaste klooster, lisaks veel Ojamaa Roma, Dünamünde ja Padise ning Kärkna kloostri valdusi.
Juba 12. sajandil tegutses Sulevimäel, hiljem aga Oleviste kiriku ja Tallinna linnamüüri vahelisel alal vene (novgorodlaste) kaupmeeste kaubahoov, mis hiljem linna laienemisel lammutati. Tänaval oli vähemalt alates 1422. aastast väljaehitatud õigeusu kirik, mille kohal tänapäeval on Tallinna Nikolai kirik. Sellepärast kinnistus tänavale pärast kloostri ja kloostrivalduste likvideerimist 16. sajandil toimunud reformatsiooni käigus Vene tänava nimi.
Saksa keeles kandis tänav veel 19. sajandil nime "Mönchenstrasse" (Munga tänav), alates 1872. aastast kuni 19. sajandi lõpuni endises dominiiklaste kloostri aidas asunud relvalao (arsenali) järgi nime "Rüststrasse" (Relva tänav), kuid 20. sajandi algul kinnistati nimi "Russstrasse" (Vene tänav). 
Vene keeles on tänavanimi üldjuhul olnud kirikupühakust tulenevalt "Никольская улица" (Nikolai tänav), vahel harva kasutati ka otsetõlget saksa keelest "Русская улица" (Vene tänav).
R2 Eesti müügitabel

R2 Eesti müügitabel on iganädalane Eesti plaadimüügi edetabel, mida koostatakse Raadio 2 saates "Leviosuti".
Edetabel kajastab albumite läbimüügi andmeid Laseringis, Stockmannis, Selveris, Tallinna Kaubamajas, Apollos ja Filmipoes.
R2 Eesti müügitabeli avaldab ka Eesti Ekspressi lisa Areen ("R2 Eesti plaadiedetabel").
Reinhold Gutglück

Reinhold Gutglück (24. mai (vkj 13. mai) 1796 Varbuse, Põlva kihelkond – 20. juuni (vkj 8. juuni) 1867 Urvaste) oli eesti vaimulik.
Gutglück sündis käsitöölise pojana. Õppis 1816–1820 Tartu ülikooli usuteaduskonnas, misjärel töötas koduõpetajana. Ordineeriti 11. jaanuaril 1835 (vkj 30. detsembril 1834) õpetajaks.
1835–1867 oli ta Urvaste Püha Urbanuse koguduse õpetaja ning 1851–1865 ka Võru praostkonna vaimulik koolirevident.
Flower power

Flower power oli 1960. aastate teisel poolel ja 1970. aastate alguses Ameerika Ühendriikides levinud noorsoo protestiliikumise loosung, mis oli suunatud esmajoones Vietnami sõja vastu. 
Selle spontaanse, ideeliselt segase liikumise esimesel manifestatsioonil – hipide demonstratsioonil 1966. aastal – ehtisid meeleavaldajad end rahu, armastuse ja vendluse märgiks lilledega.
"Flower power" oli vägivalda eitava ideoloogia ja passiivse vastupanu sümbol.
Eesti Raadio meeskvartett

Eesti Raadio meeskvartett oli kvartett, mis tegutses aastail 1960–1964. Kvartetti kuulusid Eri Klas, Kalju Terasmaa, Uno Loop ja Arved Haug.
Kvartett sai väga populaarseks eesti heliloojate algupäraste laulude ja rahvusvaheliste lööklauludega. Pärast Uno Loobi siirdumist Eesti NSV Riikliku Filharmoonia estraadiorkestri solistiks tehti mõned heliülesvõtted ka triona, aga ka kvartetina koosseisus Eri Klas, Kalju Terasmaa, Vello Marken, Tiit Varts. Eesti Raadio meeskvartett andis välja ka vähemalt ühe heliplaadi, mille pealkiri oli "Eesti Raadio meeskvartett". Suvel 2024 ilmus duubel CD kvarteti lauludega. Samuti nende musitseerimisest koos tuntud Eesti solistidega.
Aerohooria

Aerohooria ehk anemohooria ehk tuullevi ehk õhklevi on taimede levimine tuulega.
Tuullevised jaotuvad järgmiselt:
Évry ringkond

Évry ringkond 3. järgu haldusüksus (ringkond) Prantsusmaal Île-de-France'i piirkonnas Essonne'i departemangus.
Kadakasakslased

Kadakasakslasteks nimetatakse 19.–20. sajandi enamasti sünnilt eesti päritolu talupoegi või linnaelanikke, kes üritasid käituda ning rääkida kõrgemaid seisusi jäljendades. Kuna siinsete kõrgemate ja haritud seisuste keeleks oli saksa keel, tekkis kadakasakslik keelekasutus. 
Kadakasakslased kuulusid maakäsitööliste ja -haritlaste või mõisateenijate hulka või linnaelanike vaesematesse kihtidesse. Nad püüdsid järgida kultuurinimese eluviisi, hügieeniharjumusi ja kasutada kultuurkeelt (mis Baltimaades oli saksa keel), hoolimata oma vaesusest. (Hammaste pesemist peeti Eestis kadakasaksluseks veel 1940. aastail.) Sellepärast neid naeruvääristati nii eesti talupoegade kui kõrgemate seisuste poolt. Neil ei olnud enda kaitseks muud vahendit kui toetuda oma väljamõeldud saksa päritolule. Tavaliselt kolmandas põlvkonnas sulandusid kadakasakslased kõrgematesse ühiskonnakihtidesse ja nad muutusid baltisakslasteks, nende saksa päritolu muutus enesestmõistetavaks.
Paralleelselt toimus saksa päritolu maaelanike eestistumine.
Mõiste päritolu.
Termin on suure tõenäosusega laenatud saksa keelest ning kadakapuuga pole sel seost. Algselt oli hoopis tegemist saksa sõnaga "Katensaße" 'hütnik, hütis või väheldases majas elav isik'. Selle sõnaga olevat põlglikult tähistatud eestlasi, kes püüdsid olla sakslased. Eestlased seostasid seda enda omakeelsete sõnadega "kadakas" ja "saks", mis kõlasid sarnaselt saksa sõnale, ning hakkasid halvustavalt nimetama kadakasakslasteks selliseid omaaegseid väikemajaomanikke, kes kangesti püüdsid olla sakslased. Etümoloogiat toetab asjaolu, et sõnast "Katensaße" on ilukirjanduses esinenud veel eestistatud variant "katersass" just kadakasaksa tähenduses.
Kadakasakslased eesti kirjanduses.
Mitmeid kadakasaksa keelenäiteid ja kadakasakslastest tegelasi on jäädvustatud eesti kirjanduses, näiteks August Kitzbergi "Veli Hennus" tegutsevad peenutseva kadakasaksa keelepruugiga neiu hüüdnimega Kniks-Mariihen ja madam Muru.
Lünett (kindlustis)

Lünett on iseseisev kindlusehitis, mis paikneb enamasti põhikindlusvööndist eemal ning katab kas mõnda põhikindlusvööndi välimist osa või mõnda iseseisvat objekti. Lünett on enamasti hulknurgakujuline ning selle vallid on suunatud ette (fassid) ja külgedele (flangid). Lüneti gorž on lahtine.
Väiksem lünett võib koosneda ainult profileeritud muldvallist, tugevamatel võivad olla ka kivist eskarpmüür, profileeritud vallikraav, kontreskarpmüür, kaetud tee, glassiivall, esplanaad ja muud muldkindlustise elemendid.
Lünett võib olla ka lünetikujuline kindlushoone.
Lünetti on tihti segi aetud flešiga, mis on kujult lihtsam ja millel puuduvad külgvallid (-hooned). Näiteks Tallinna Kalaranna fordi flešši on kutsutud lünetiks, samas kui Narva kindluse Kuningaraveliini (4. raveliini) ees olevat lünetti aga Kuningaflešiks.
Boris Mikk

Boris Mikk (11. november 1922 Orissaare – 17. juuni 2007) oli eesti raamatukogutegelane.
Ta lõpetas Saaremaa Ühisgümnaasiumi. 
Aastatel 1966–1971 oli ta Eesti NSV Riikliku Raamatukogu direktor.
Isiklikku.
Tema vanemad olid Anton ja Liidia Mikk, tema õde Tatjana ja vend Eino.
TigerSHARC

TigerSHARC on mikroprotsessorite tootepere, mida praegu toodab ettevõte Analog Devices, Inc. (ADI). Esimest korda tutvustati sellist protsessorit 1998. aasta oktoobris.
Protsessorile sobivad programmeerimiskeeled on Assembler ja C. TigerSHARC-i protsessorid on võimsad digitaalsignaali protsessorid, mis sobivad eelkõige audio ja video töötlemiseks ja edastamiseks.
EFÜ

EFÜ on mitme ühingu nime lühend:
Berni konventsioon

Berni konventsioon ehk Euroopa eluslooduse ja selle looduslike elupaikade/kasvukohtade kaitse konventsioon (inglise "Bern Convention" või "Convention on the Conservation of European Wildlife and Natural Habitats") on 1979. aastal sõlmitud ja 1. juunist 1982 jõustunud rahvusvaheline looduskaitse alane kokkulepe.
Eesti liitus Berni konventsiooniga aastal 1992.
Litereerimine

Litereerimine on suulise kõne kirjapanek.
Tulemteksti oodatavast funktsioonist sõltub kirjapaneku täpsus.
Litereerimist kasutatakse näiteks folkloristikas, lindistatud materjali fikseerimisel kirjaliku tekstina.
Litereerimist kasutatakse keeleteaduses suulise kõne korpuse loomiseks, mille abil uurida kõneldud keelt. Keeleteaduses litereeritakse kõne võimalikult täpselt, märkides üles ka näiteks kõneleja häälduse eripärad, pausid jne.
Wilhelm Dilthey

Wilhelm Dilthey (19. november 1833 – 1. oktoober 1911) oli saksa ajaloolane, psühholoog, sotsioloog ja hermeneutik.
Ta töötas Berliini ülikoolis.
Charlekas

 
Charlekas (kodanikunimega Karl Eelmaa; sündinud 25. detsembril 1979) on eesti mustkunstnik.
Haridus.
Ta lõpetas 1998. aastal Tallinna Prantsuse Lütseumi. 
Tegevus.
Ta on alates 2006. aastast töötanud kutselise mustkunstnikuna.
Septembris 2008 tõi ta koos mustkunstnik Meelis Kuboga lavale Eesti esimese täispika mustkunstietenduse "Tabalukk". 2009. aasta alguses esinesid nad Eesti Televisiooni hommikuprogrammis "Terevisioon", kus nende täita oli iganädalane mustkunstirubriik.
Ta on olnud mitmes lavaprojektis konsultant ja kaaslavastaja, teinud koostööd Terminaatori, Tanel Padar &amp; The Suni, Eesti Nukuteatri ja Cabaret Rhizome'iga.
3. strategeem

 3. strategeem on üks 36 strategeemist ehk sõjakavalusest. See ütleb "tappa võõra noaga" ehk soovitab vahendaja, variisiku või asendaja kasutust.
Alibi. Mõjutus kaudsel teel ilma ennast avalikustamata. 
I 3. (3.) Tapa võõra noaga.
借刀殺人 ("Jiè dāo shā rén") "Jiè-dāo shā-rén": tappa laenatud noaga (kahjustada võõraste käte abil).
"Kasutades kaudseid vahendajaid kahjustada inimest."
"Vaenlasega on kõik selge aga sõbra suhtes pole kindlust."
"Kasuta sõpra, et kahjustada (tappa) vaenlast, ise jõudu rakendamata."
Põhimõtte selgitus.
Ründa kasutades teise jõudu (olukorras, kus oma jõu kasutamine ei ole soodne). Meelita liitlane teda ründama, määri ametnikku, et ta oleks reetur, või kasuta vaenlase jõudu tema enese vastu.
Vaenlasele kahjustamine kolmanda poole kätega. Rakendades liitlast, kes peab asendussõda, või mõttekaaslast, keda motiveeritakse raske ülesanne enda peale võtma.
7. võimuseadus: töö lase teha teistel, kasu lõika ise. 
"Rebane laenab jõu tiigrilt."
See on tuletatud kuusjoonest 42. "Sun" (Kahju, kahanemine).
Tsitaat Muutuste raamatust.
Kommetaarist kuusjoonele: "Kes on ülal (valitsev), omandab. Kes on all, kaotab". 
Näited.
Cheni riigi vürst Huan kavandas Kuai riigi vallutamist. Ta käsul koostati selle parimatest ametnikest ja sõjajuhtidest nimekiri. Huan kirjutas ühepoolse kohustuse säilitada peale naaberriigi äravõtmist nende kõrged kohad ja tagada neile riigimaade jaotamise. Selle kinnitamiseks ehitas ta altari, lasi läbi viia suurejoonelise ohvritoomise ja kinnitas võetud kohustusi püha vandega Taevale. Naaberriigi vürst saanult sellest kuulda luges neid juba ette reeturiteks ja lasi nad hukata. Huan võttis ilma peata (eliidita) jäänud riigi kergelt ära. 
Lu riigis, mida ähvardas Chii ründeoht, olev Konfutsius saatis oma õplase Chiid veenma, et see tungiks kallale hoopis Wu'le. Wu'sse veenma, et see Chiile kallale ja Chin'isse veenma, et see Wu'le kallale. Lu pääses sõjast. 
Taavetile hakkas Uria naine meeldima ja ta lasi Uria panna lahingus raskele kohale. Pärast naise leina võttis ta naise ära. Ent Issanda silmis ei leidnud ta tegu armu.
Nõukogude luuraja Richard Sorge (Ramsai) soodustas Jaapani agressiooni suunamist mitte NSV Liidu, vaid USA vastu. Stalin kasutas seda võtet ohtralt lastes fabritseerida materjale, mille alusel kohtuorganid (kolmas isik) viisid läbi protsesse. 
Levinud poliitikas, vastuluures ja allmaailmas. Pakutakse katust ja asja tõsiselt võtmiseks ründab ennem või pärast seda kolmas osapool. Sellega on seotud omad ohud. USA toetas raha ja vahendeid lugemata ja kontrollimata Afganistani võitlust NSVL vastu. Selle üheks tulemuseks oli ka Usāmah ibn Lādini, Al-Qā‘idah ja Talibani väljaarengu soodustamine ning kaasaaitamine 11. septembri terrorirünnakute lähenemisele.
Karmiin-paradiisilind

Karmiin-paradiisilind ("Cicinnurus regius") on linnuliik paradiisilindlaste sugukonnast. 
Välimus.
Karmiin-paradiisilind on üks väiksemaid paradiisilindlasi, pikkusega umbes 16 cm. Isaslinnu sulestik on karmiinpunane ja valge, ta kummalgi õlal on lehviku taolise asetusega rohelise tipuga suled ja tema sabast lähtub kaks pikka traatjat sulge, mis tipus on smaragdrohelised ja ketasjad. Emaslind on pruun, vöödistusega alapoolel.
Levik ja eluviisid.
Karmiin-paradiisilind elab Uus-Guinea ja Aru saarte tasandike metsades. Pesa teeb ta puuõõnde. Toitub peamiselt puuviljadest ja lülijalgsetest.
Karmiin-paradiisilind on kantud CITESi liikide II kategooria nimekirja.
4. strategeem

 4. strategeem 36 strategeemist on "oota rahus teise kurnatust".
Olulist jõudu rakendamata panna teine end väsitama: kaevukook. Kurnamine.
I 4. (4.) Oota rahus teise kurnatust.
以逸待勞 ("Yǐ yì dài láo"). "Yǐ-yì dài-láo": asendada töö puhkusega (pühaga) (meelitades vaenlane jõudu raiskama kasutada ootamistaktikat).
"Oodata rahulikult kuni vaenlane end ära kurnab."
"Jõud mis seovad vaenlase,"
"ei tulene avalikust vastasseisust."
Põhimõtte selgitus.
Eelise annab lahingu aja ja koha valimisvõimalus. Nii tead ette, kus ja millal lahing toimub, vaenlane aga ei tea. Julgusta vaenlast asjatult jõudu raiskama, ise seda säästes. Kui ta on kurnatud ja segaduses, siis sa ründad tarmukalt ja sihiteadlikult. 
Sinu väed on lahinguks hästi valmis, sellal kui vaenlane tormab sinuga võitlema. See annab sinu vägedele tulevases lahingus tohutu eelise, sest sa saad selle aega ja kohta valida. 
Dinosaurused (ja asotsiaalid) surevad ise välja.
"Tugev kahaneb, nõrk kasvab."
Tsitaat Muutuste raamatust.
Tsitaat kuusjoone 41. "Sun" ("Kahju") kommentaarist. 
Näited.
Aastal 342 eKr korraldas Sun Bin vaenlase ülekaalu ees näilise taganemise. Seejuures jättis ta maha algul 100 000, seejärel 50 000 ja lõpuks ainult 30 000 lõkkeaset. Jälitajad uskusid nüüd, et palju sõdureid on deserteerunud, ning alustasid kergelt relvastatud väega jälitamist. Sun Bin ootas varitsuses ja tal õnnestus vaenlase vägi hävitada.
36. strategeem

 36. strategeem 36 strategeemist on "varjatuse abil tõusta".
Lootusetus situatsioonis varjata ennast, oma jõude ja sihte. Mask. Vaenlase usalduse võitmine, ta juurde sisse pugemine. Trooja hobune. 
VI 6. (36.) Nurjumise korral page.
("Zǒu wéi shàng") Piktograafiliselt on esimeses hieroglüüfis ettevaatlik (ennustav) liikuv inimene kes on pinnase (maa) all.
Olulisemaid pagemise põhjuseid : 
1. Nõrkuse teesklemiseks.
2. Aja saamiseks.
1) Vaenlase jälgimiseks.
2) Taastumiseks.
3) Planeerimiseks. 
3. Soodsamate tingimuste saamiseks.
1) Juhtimaks vaenlast soodsamale alale (ka varitsusse ja lõksu).
2) Saavutamaks lahinguks soodsam aeg.
4. Pääsemiseks. 
1) Rünnaku vältimiseks. 
2) Vaenlase survejõu vähendamiseks.
3) Konflikti leevendamiseks. 
4) Vastase haardest pääsemiseks.
 "Säilitades (ja taastades) oma ressursse vältida avalikku vastasseisu."
Põhimõtte selgitus.
Kui selgub, et te praegune teguviis toob kaasa lüüasaamise, siis taanduge ja koondage oma jõude. Kaotusseisus on kolm valikut: loobumine, kompromiss või põgenemine. Loobumine on täielik kaotus, kompromiss on pool kaotust, kuid põgenemine pole kaotus. Niikaua kui sa pole kaotanud, on sul veel võimalus. 
Osaliselt 48. võimuseadus : Teeskle vormitust (soojussurma). Ja 38.: Mõtle kuis soovid, ent käitu nagu kõik (teised). Hunt lambanahas. Massi sulandumine. Kahekordne põhi.
Pagemise salaplaani järke: page ja taastu; näi abituna; ole sala tegev; alistu, kuid näiliselt; saa tuttavaks ja omaks; poe põue . "Kes oskab end varjata, elab hästi." Ovidius 
Hiinas on kõnekäänd: "36 salaplaanist on parim pagemine (ka pensi(oni)le minek)".
 "Sõjavägi peatub vasakul (laager mäe idaküljel, püsiv elukoht). Laitust (kahju) ei tule." 
Tsitaat Muutuste raamatust.
Kuusjoone 7. "Shi" (Sõjavägi; meiter; eeskuju.) IV joone tekst.
Näiteid.
Pagemine, isegi kui väliselt tuleb alistuda, tähendab siin oma sihtide täielikku varjamist ja väliselt ka vaenutegevusele täiesti vastupidist käitumist. 14.s. lõpus õppisid tagakiusatud juudid Hispaanias isegi juutluse vastaseid kõnesid pidama. Machiavelli esimene töö oma printsist õpilasele oleks kirjutada makjavellismivastane raamat. Inkvisitsiooni poolt lõplikult ärapiinatud “Päikeselinna” autor T. Campanella kirjutas lõpuks pugeva raamatu “Hispaania monarhia”. Peale vabastamist veel ka “Alistatud ateismi.” (Kummaline on sellele raamatule vaade “48 võimuseaduses”. Taunides ja vaieldes vastasideedega raamat tegelikult levitas neid. Ta olla muutnud selle dialoogides selleaegse kristluse pilaks. Töö saanut vabamõtlejate piibliks. ) Peale edutuid katseid lasta raamat taas ringlusse avaldas Campanella selle 1636. aastal Pariisis ühes köites, pühendusega Louis XIII-le, teiste oma töödega.
Viker-paradiisilind

Viker-paradiisilind ("Cicinnurus respublica") on linnuliik paradiisilindlaste sugukonnast. 
Viker-paradiisilind on levinud Waigeo ja Batanta saare vihmametsades. Tema paljas sinine pealagi on selgesti nähtav ka öösel. Toitub peamiselt puuviljadest ja väikestest putukatest.
Viker-paradiisilind on kantud CITESi liikide II kategooria nimekirja.
Kaitseliidu Narva malev

Kaitseliidu Narva malev oli Kaitseliidu malev enne Kaitseliidu laialisaatmist 1940. aastal.
Aastatel 1926–1938 oli maleva pealikuks Jaan Lepp. 1936. aastast oli Ernst Soomuste pealiku ajutine kohusetäitja ning 1939–1940 pealik.
Ajalugu.
13. novembril 1918 peeti Narvas eesti ohvitseride koosolek, millest võtsid osa umbes 15 isikut, sh Heinrich Laretei, Robert Tuisk, Richard Övel, Richard Taalder, Karl Rostfeldt, Richard Ulm, R. Õiglane, August Pahla, Heinrich Tarto, Voldemar Palitser, Jaan Treufeldt jt. Koosolekul selgitati poliitilist momenti ja otsustati asuda enda organiseerimisele, astudes asutatavasse Virumaa ja Narva Linna Kaitseliidu Narva osakonda ja avada vastuvõtmise büroo Viru tänaval nr. 6.
13. novembril 1918 määrati Virumaa Kaitseliidu ülemaks ja formeerijaks staabikapten Heinrich Laretei ja 14. novembril avaldas Narva Kaitseliidu ülem üleskutse linna elanikele müürikuulutustel ja kohalikus ajakirjas Meie Elu:
15. novembril anti Kaitseliidu Narva osakonna ülema poolt välja esimene käskkiri Kaitseliidu Narva osakonnale, millega määrati: Kaitseliidu Narva osakonna ülemaks staabikapten Heinrich Laretei, K/L. Narva osakonna adjutandiks lipnik Robert Tuisk, linna komandandiks Richard Övel, ajutiseks linna miilitsaülemaks Voldemar Palitser, K/L. büroo juhatajaks Richard Ulm.
Kuni 22. novembrini käis registreerimas keskmiselt 15–20 inimest päevas, kokku registreeriti 120 kaitseliitlase ümber. Sakslaste poolt Kreenholmi puuvilla aitadest anti sakslaste poolt 200 jaapani vintpüssi ja piiratud arvul padruneid, ehkki saadud 200 püssist olid paljud kõlbmatud, kuid paar kasti oli tuliuusi. Kaitseliidu korraldamisele asuti ka Narva ümbruse valdades ja Narva-Jõesuus: lipnik Nurk kogus Vaivara vallas umbes 20 meest, nooremleitnant Johannes Remmel Narva-Jõesuus – 18 meest. 21. novembril alustas Narvas polkovnik Aleksander Seiman „4-da Eesti Rahvaväe polgu" formeerimist. 22. novembril saabus Narva Vaivara kaitseliitlaste salk: 54 meest alamkapten Nikolai Steinmanniga eesotsas, salk oli ka aluseks 4. jalaväepolgule, moodustades polgu I kompanii. 
22. novembril Kulgu lahingust võtsid osa üksikud Narva kaitseliitlased omal algatusel koos saksa sõduritega. Saksa vägede taandumisel Narvast, lahkusid viimaste saksa väeosadega Narvast ka kaitseliitlased.
Pärast Punaarmee taandumist Nõukogude Venemaale ja kogu Virumaa vabastamist 19. jaanuaril 1919. aastal muudeti Narva ja Narva-Jõesuu kaitseliit iseseisvaks üksuseks ning seda hakkas juhtima Narva linna komandant kapten Eduard Freudenstein.
2010. aasta Raadio 2 Aastahitt

2010. aasta Raadio 2 Aastahitt oli 17. Raadio 2 korraldatud muusikaküsitlus ja -üritus Raadio 2 Aastahitt. Selle aasta laulude edetabeli koostamises osales 10 134 inimest.
5. jaanuaril 2011 kell 14 algas Raadio 2 maratonsaade "Aastahitt 2010", mida juhtisid Erik Morna ja Koit Raudsepp. Galakontserdi Eesti Televisiooni (koos R2-ga) otseülekanne algas kell 21.40. Õhtu- ja saatejuhid olid Mait Malmsten ja Heidy Purga, kes pidi üritusel karkudel ringi liikuma.
Seekordne üritus oli varasematest palju tagasihoidlikum ja ETV otseülekanne toimus Eesti Raadio esimeses stuudios. Retrohõnguline "Aastahitt 2010" pühendati 1960.–1970. aastate eesti popmuusikale.
Korraldajate teatel sel aastal pileteid kontserdile ei müüdud. Auhinnagalale pääsesid ainult need muusikahuvilised, kes osalesid Raadio 2 saadetes "Aastahiti" piletite loosimises.
Unistuste Bänd.
Viiendat korda oli rahvas valinud R2 Unistuste bändi, mis salvestas ja esitas galal Virmaliste laulu "Suvehääl".
Puhv-paradiisilind

Puhv-paradiisilind ("Seleucidis melanoleucus", "Seleucidis melanoleuca") on linnuliik paradiisilindlaste sugukonnast. 
Linnu pikkus on umbes 33 cm. 
Ta elab Uus-Guinea ja Salawati saare tasandike metsades.
Puhv-paradiisilind on kantud CITESi liikide II kategooria nimekirja.
Erik Morna

Erik Morna (sündinud 26. märtsil 1969) on eesti ajakirjanik, muusikakriitik ja diskor. 
Ta on juhtinud Raadio 2-s saateid "Leviosuti", "Nestor ja Morna", "Aastahitt 2009" jm.
Erik Morna mälestuspilt oma diskoritööst:
Paeltiib-paradiisilind

Paeltiib-paradiisilind ("Semioptera wallacii", "Semioptera wallacei") on linnuliik paradiisilindlaste sugukonnast. 
Teaduslik liiginimetus on pühendatud Alfred Russell Wallace'ile, kes liigi 1858. aastal avastas. Seejärel kohati lindu üle sajandi vähestel kordadel.
Levik.
Paeltiib-paradiisilind elab Indoneesiale kuuluvatel Halmahera ja Bacani saartel. Ta on läänepoolseima levikuga paradiisilindlane.
Välimus.
Pikkus on umbes 28 cm. Isaslinnul on läikiv violetne lagipea ja smaragdroheline kilpjas ehissulestik kurgualusel ja rinnal, tema kummagi tiiva nukilt lähtuvad kaks pikka valget ehissulge. Emaslind on väiksem, tagasihoidlikult oliivpruun ja isasest pikema sabaga.
Eluviisid.
Isased on polügaamsed. Nad sooritavad mitmekesi suurejoonelisi mängulende. 
Toiduks on peamiselt putukad, lülijalgsed ja puuviljad. 
Paeltiib-paradiisilind on kantud CITESi liikide II kategooria nimekirja.
Koit Raudsepp

Koit Raudsepp (sündinud 22. veebruaril 1964) on eesti ajakirjanik, muusikakriitik ja DJ. 
Juhib ERR-i raadiojaamas Raadio 2 omanimeliset saadet. Kasutab DJ-na ka nime Dr Koit. 
Samuti on ta kaassaatejuht Eesti suurimas muusikaküsitlussaates "Aastahitt" ning rahvusvahelistel muusikafestivalide raadioülekannetel (TMW, Rock Summer, RabaRock, Positivus jt). 
Töökäik.
1983. aastal asus ta Eesti Raadio juures tegutseva noorte reporterite klubi kaudu tegema kaastööd «Keskööprogrammi» saatele «Laupäevamosaiik», mille toimetaja oli Helgi Erilaid. Tema esimene lugu tutvustas Briti ansamblit Iron Maiden. Peagi usaldati talle südaöösiti alanud veerandtunnine saatelõik, mille sisuks oli "heavy metal"'i muusikastiil.
Tol ajal defitsiitset muusikat hankis Raudsepp oma taskuraha eest mitteametlikest müügikohtadest.
1990. aastatel kaasati Raudsepp Eesti Raadio saatesse "NoRa" ("Noorteraadio"), kus ta sai mängida ka poppi ja rokki.
1990. aastast juhtis ta ühe saatejuhina Eesti Raadios saadet "Rock-raadio". Saates kõlas "heavy metal", punk, "indie" jms alternatiivmuusika nii Eestist kui ka välismaalt.
Kui Eesti Raadio asutas 1993. aastal jaama Raadio 2, siis siirdus tööle sinna. Seal juhtis ka omanimelist saadet, mis hiljem kandis nimesid "Koit FM" ja "Dr Koit". 2000. aastatel asendati need saated saadetega "Pleier", "Pleier Extra", mis olid eetris 2013. aasta lõpuni. Esimest juhtis ta koos Heidy Purga ja Kaarel Kosega, hilisematel aastatel siiski üksinda. Teist saadet juhtis ta üksi. 2014. aastast on Raudsepal Raadio 2-s saade "Koit Raudsepp".
Eesti Fonogrammitootjate Ühingu korraldataval tunnustusüritusel Eesti muusikaettevõtluse auhinnad nimetati ta 2016. aasta muusikaajakirjanikuks.
Suur-paradiisihakk

Suur-paradiisihakk ("Manucodia comrii") on linnuliik paradiisilindlaste sugukonnast. 
Pikkus umbes 43 cm. Suur-paradiisihakk on üks suuremaid ja raskemaid paradiisilindlasi ja perekonna "Manucodia" suurim liik.
Suur-paradiisihakk on levinud Paapua Uus-Guineas Trobriandi saartel ja D'Entrecasteaux' saartel. 
Toitub peamiselt puuviljadest.
Suur-paradiisihakk on kantud CITESi liikide II kategooria nimekirja.
Töbi-paradiisilind

Töbi-paradiisilind ("Paradigalla brevicauda") on linnuliik paradiisilindlaste sugukonnast.
Ta on levinud Uus-Guinea mägimetsades. 
Toitub peamiselt puuviljadest, seemnetest ja putukatest.
Töbi-paradiisilind on kantud CITESi liikide II kategooria nimekirja.
34. strategeem

 34. strategeem 36 strategeemist on "lihasuretamise nipp".
Kahju kandmine usalduse võitmiseks. 
VI 4. (34.) Lihasuretamise nipp.
(Kǔ ròu jì) "Kǔ ròu": "lihalike vaevade" plaan. Valmistada endale kahju või teeselda kannatajat, et tekitada enda vastu usaldust või kaastunnet. "Kerja haavadega usaldust."
"Mittekeegi ei taha end mittekunagi vigastada." 
"Kui keegi end vigastas siis pole selles altvedamist." 
"Kui vale paistab sedavõrd tõena, et tõde näib valena,"
"siis on kavalus õnnestunud."
Põhimõtte selgitus.
Vigastuse teesklus annab kaks võimalikku eelist. Esiteks vaenlane rahuneb ja ta valvsus alaneb, sest ta ei näe teis enam vahetut ohtu. Teiseks võib teeseldes, et haav on saadud ühiselt vaenlaselt, vaenlase usalduse võita.
Tsitaat Muutuste raamatust.
"Andestad arenamatule (noorukile) - õnn. Naisevõtt õnneks!"
Osa kuusjoone 4. "Meng" ("Arenematu; nooruk") II joone tekstist.
Näiteid.
“Kolmvalitsuse” Punase Kalju lahingus Cao Cao vastu oli üheks edu taganud teguriks avalikult, eelneva kokkulepe alusel, “karistuseks” läbipekstud Liu Bei väejuht kes pages Cao Cao poole ja võitis ta usalduse.
Riugas on üldrahvalik. Kahju kandmine teise teenistusele pühendumise läbi. Sõjas "haavata saamine", oma aja, vahendite ja lähedaste ohverdamine mingile üritusele. Karjäärile alusepanemiseks on see lausa möödapääsmatu. Igat moodi on kas otseselt isegi kahju kandes, kahju kandes lavastatud sündmuses või seda teeseldes või pettes võimalik välja näidata oma ustavust mingile üritusele ja organisatsioonile. Usalduse, ameti, autasu, eelise ja eesõiguse saavutamiseks. Teeselda abitust, nõrkust, haavatust, hullust ja haigust, et pääseda ähvardavast armeest, kohtuprotsessist, kohustustest, mõneks ajaks koolist või töölt. Kirjandus on kirju sellistest näidetest. 
Võte kuulub eriteenistuste raudvarra. NSV Liit loodi korduvalt müütilisi, kahtlase minevikuga isikutest (olid n-ö potentsiaalsed kannatajad ja juba “kannatanud”) nõukogudevastaseid organisatsioone, millega võtsid ühendust vaenlase esindajad. Samuti ka üliedukalt tegutsenud luurajaid, keda sokutati läände. (Näiteks Saksa Abwehri alt vedanud ja Stalingradi lahingu edu taganud "kahtlase päritolu ja minevikuga antinõukoguliku ja saksameelse organisatsiooni Prestol emissaar” Aleksander Demjanov (1910–1978).) 
Hiliskeskaja alguses saavutas Jumala palge ees enesepiitsutamine sellise ulatuse ja organiseerituse, et paavstil (1372. Gregorius XI) tuli see hereetikluseks kuulutada ning inkvisitsiooni ja põletamise abil (1414; 1416) selle vastu võidelda. 
Kaug Idast on ka piisavalt jõledaid näiteid kus kõrgemate aukandjate tapmisteks on usalduse võitmiseks ja neile ligipääsemiseks ohverdatud oma ihuliikmeid, sõpru ja perekondi. Enamus neist on arvatavasti vaid hiina ja jaapani kunstiliialdused. Paberil on ikka kergem pagenud ülikule toidupuudusel sala omaenese naisest rooga valmistada ("Kolmevalitsus"), kui seda tegelikus elus teha.
Lauk-paradiisilind

Lauk-paradiisilind ("Paradigalla carunculata") on linnuliik paradiisilindlaste sugukonnast.
Pikkus umbes 37 cm. Sulestik on must. Näol on värvilised sulitud sagarad. 
Lauk-paradiisilind on levinud Uus-Guineas Arfaki mägedes Doberai poolsaarel, ta on üks vähem tuntud paradiisilinde.
Lauk-paradiisilind on kantud CITESi liikide II kategooria nimekirja.
Emil Johann Heinrich Bruhns

Emil Johann Heinrich Bruhns (13. veebruar/25. veebruar 1843 Narva – 11. oktoober 1928 Riisipere) oli Eesti vaimulik.
Bruhns õppis aastatel 1854–1861 Kuressaare gümnaasiumis. Tartu ülikooli usuteaduskonnas õppis ta aastatel 1862–1865. Oli seejärel koduõpetajaks Laimjalas. Sooritas aastal 1866 Tartus usuõpetuse ülemõpetaja eksami. Töötas aastani 1868 õpetajana Moskvas Kreimanni eragümnaasiumis. Ordineeriti 23. novembril/5. detsembril 1869 Tallinnas õpetajaks.
Oli 1868–1870 Eestimaa vikaarõpetaja. Oli aastatel 1871–1916 (kutsuti 30. novembril/12. detsembril 1870, introdutseeriti 31. jaanuaril/12. veebruaril 1871) Nissi Maarja koguduse õpetaja. Jäi aastal 1916 emerituuri.
Tema (ja eestlasest ehitusmeistri Willenthali) initsiatiivil ehitati uus ühelööviline Nissi kivikirik. Ta oli Eestimaa Sinodi väljaande "Eesti rahva kalender" toimetaja aastatel 1880–1885, samuti tegi ta kaastööd "Ristirahva Pühapäeva Lehele" ja "Misjonilehele". Eestikeelses epistlite raamatus on ilmunud kaks tema jutlust.
Isiklikku.
Tema poeg Oskar Alexander Bruhns oli Järva-Peetri Püha Peetruse koguduse õpetaja. Tema äi Friedrich Wilhelm Anton Hasselblatt oli Karuse Margareeta koguduse õpetaja.
Foja paradiisilind

Foja paradiisilind ("Parotia berlepschi", "Parotia carolae berlepschi") on liik või alamliik paradiisilindlaste sugukonnast. Elab Foja mägedes Uus-Guineas.
33. strategeem

 33. strategeem 36 strategeemist on "lahkhelide külv".
Tüliõun. Tüli õhutamine. Laim lõhestamiseks. Topeltspioon, ümbervärvatud spioon. Peeglinipp.
"Ühest lõksust tuleneb teine lõks."
Põhimõtte selgitus.
Ebakõlade külv(amine). Kahjustada oma vaenlase võimet võidelda läbi salaja põhjustatud ebakõlade tema ja ta sõbrade, liitlaste, nõustajate, perekonna, ülemate, sõdurite ja elanikkonna vahel. Kui ta on hõivatud lahendamaks sisemisi vaidlusi on ta võime rünnata või kaitsta nõrgestatud. Inimene on haavatav esmalt nende relvadega, millega ta tahab ja püüab teisi haavata. Ta enese varju tagasipeegeldus tungib ta hinge sügavusse.
 "Ühine seesmiselt (Lähene talle sisemiselt.) Püsivus (ustavus) õnneks! (Ei kaota ennast.)"
Tsitaat Muutuste raamatust.
Kuusjoone 8. "Bi" ("Ühinemine, lähenemine") III joone tekst. (Otsetõlkes: "ühined röövliga (vale inimesega").)
Näiteid.
Kuue dünastia aegse Põhja Wei dünastia keiser (424-452) Tai Wu juhtis oma saja tuhande mehese väe Liu Songi imperaator Weni kindrali Zang Zhi vastu ja kihutas selle Yu linna. Enne piiramise alustamist saatis ta kindralile tavapärase nõu veini. Zang Zhi teadis, et tal on vaja võidelda otsustav lahing kiiresti või ta saab lüüa. Ta võttis veini tänulikult vastu ja saatis omakorda suure suletud veininõu valmistaja templiga. Kui keisrile ulatati sellest valatud veinitass, avastas ta, et tegu on kusega. Keiser tundis end alandatuna omaenese vägede silma all ja alustas raevus kohe rünnakut. Kaitsjad olid hästi valmistunud. Kiirustus ja viha läks keisrile maksma poole ta vägedest. 
Spioonide kasutus valeteabe levitamiseks vaenlase leeris selles vastastikuse usaldamatuse tekitamiseks. Kahte tüüpi: osta spioon ära või sööta talle ette valeandmeid. Sunzi (13.) toob ära viis spioonide liiki: kohalikud, sisemised, ärapööratud, surmaminejad ja ellujäetavad. “Kui kõik viit liiki spioonid tegutsevad kooskõlaliselt ja sellest pole võimalik aimugi saada, võivad nad korda saata imesid ja saada valitseja kõige hinnalisemaks aardeks.” 
Elus hüsteeria ja näitekunsti hämaraid tagamaid tundma õppinud parteilane Vana Ird oskas oma treenitud ja peetud häälega kaitsta Vanemuise teatriuuendusi "à la" lausetega: "Näha selles midagi mittenõukogulikku (jne) on ilmne dekadentsi (jne) ilming." Ennetades sellega nii mõnigi kord ainult veel õhus aimata olevaid pugejate vastuväiteid ja külvates nende hinge sisemisi lõhesid.
Hõbelaup-paradiisilind

Hõbelaup-paradiisilind ("Parotia lawesii") on linnuliik paradiisilindlaste sugukonnast. 
Ta elab Paapua Uus-Guinea kagu- ja idaosa mägimetsades, kus on tavaline lind. Toitub peamiselt puuviljadest, seemnetest ja lülijalgsetest.
Hõbelaup-paradiisilind on kantud CITESi liikide II kategooria nimekirja.
32. strategeem

 32. strategeem 36 strategeemist on "tühja linna bluff" ehk "avatud väravate nipp".
Bluff. Õhumüümine. Relvituks tegev valikuline ausus. 
VI 2. (32.) Tühja linna bluff.
(Kōng chéng jì) "Kōng chéng jì" : "ajal." manööver avatud linnaga (Zhuge Liang sattus Sima Yi armee lähenedes vägedeta tühja linna. Ta käskis avada linnaväravad ja pühkida tänavaid. Sima Yi, teades Zhuge Liangi ettevaatlikkust ja kavalust, kartis lõksu ja taganes. Kolmevalitsuse ajastu.); vastase petmine olematu jõu (või ähvardava ilme) demonstreerimisega. 
Zhuge Liang toetus oma mainele ja Sima Yi arukusele, kes tajudes lõksu, võis oma reaktsiooni muuta. Zhuge Liang oli lasknud avada Xichengi neli väravat ja istus taoisti toonekure sulgedest rüüs linnavärava ees ja mängis harfi. 5000 meest linnas. Sima Yi koos oma 150 000 mehega ei julgenud teda rünnata. Peale vaenlase lahkumist lausus Zhuge Liang:" Kui me loobunuks linnast ja põgenenuks, siis poleks me kindlasti kaugele jõudnud. " (Avatud väravate nipp.)
Kui sul enesel on tühjus - loov veel suurem tühjus. 
Las su enese raskusest saab su vaenlasele veel suurem raskus.
Põhimõtte selgitus.
"Tühjus saavutatakse tühjuses."
Kui vaenlane on ülekaalus ja te olukord on selline, et teil tuleb oodata igal hetkel pagemist või lüüasaamist, siis ilmutage kogu sõjalise jõu olemasolu ja valmisolekut. Tegutsedes rahulikult ja ilmutades lugupidamatust vaenlase jõu suhtes, kipub too arvama, et teil on peidus tohutu võim ja te tahate teda meelitada oma rahu ja muretusega lõksu. Seda kasutatakse siis, kui selline lõksupüüdmine on tavaline ja nende teesklemine on harv ning vaenlane on arukas ja võib oma ettekavatsetud rünnaku ümbermõelda.
 "Pehmuse ja tugevuse piiril." 
Tsitaat Muutuste raamatust.
Lause kuusjoone 40. "Lahendus" I joone otsuse kommentaaridest. 
Näiteid.
Kuidas saaks hiir kassi üles puua? Ainult juhul, kui kass ise endale silmuse kaela paneb. Tõsi küll Li Bingyan küsib seda rääkides USA-st seoses kellukese kaelariputamisega. Selline idioomidele ja kujundeile tuginev mõtlemine on erinevalt Lääne üldistavast mõtlemisest tüüpilisem Hiinale. (Hiir (rott) astroloogilistest märkidest vastab Muutuste raamatu 2. kuusjoonele ja tsüklilisele arvule 1./12 (esimene tosinast), mille hieroglüüf "zi" on tüüpiline vana-hiina filosoofide nimeliide.) 
"Suuga teeb suure linna, käega ei kärpsepesagi." Õhumüümine.
Hõlmik-paradiisilind

Hõlmik-paradiisilind ("Lophorina superba") on linnuliik paradiisilindlaste sugukonnast. 
Ta on levinud Uus-Guinea vihmametsades ja on üks tavalisemaid ja laialt levinumaid paradiisilinde. 
Hõlmik-paradiisilind on kantud CITESi liikide II kategooria nimekirja.
31. strategeem

31 . strategeem 36 strategeemist on "iluduse lõks".
Hukutav kink. Korrumpeerumine. Moraalne laostamine. Sireen. Meelõks.
VI 1. (31.) Ahvatleva ilu lõks.
("Měi rén jì") "Měi-rén": iludus, kaunitar, ilus inimene; tark, väärikas (ka väärikas valitseja); "van". õukonnadaam, preili. "Měi rén": iludus. "Měi" hieroglüüfis on ülal piktogramm "kits, lammas" (ka astroloogias; sellele vastab "Muutuste raamatu" 44. kuusjoon, kus on öeldud: "Jäme ots on naise käes. Pole mõtet naist võtta." ) ja all "suur". Silp "mèi", kuid alaneva tooniga, on kasutusel ka 54. kuusjoone nimes "Gūimèi" ("Mõrsja"). Otsetõlkes on tegemist mehele (mehe majja) mineva noorema (mitteteadliku) õega. Kuusjoone lugu seostatakse ka lustimise, kommete ületamise (rikkumise) ja prostitutsiooniga. 
"Kui vägi on suur, siis ründa väejuhti,"
"kui väejuht on tark, siis mõjuta ta tundeid."
"Kui ta väe vaim nõrgeneb, sulab armee jõud iseenesest."
Põhimõtte selgitus.
Saada oma vaenlasele ilus naine, et tekitada ta leeris ebakõlasid. Salaplaan võib töötada kolmel viisil. Esiteks võib jätta juht ilu lummas oma kohused hooletusse ja ta valvsus kahaneda. Teiseks võivad õukonna mehed muutuda agressiivsemaks. See toob väikeseid lahkhelisid, takistab koostööd ja lagundab moraali. Kolmandaks võivad õukonna naised, ajendatult armukadedusest ja vaenust, hakata punuma intriige ja see teravdab olukorda veelgi.
Tsitaat Muutuste raamatust.
Osa kuusjoon 53. "Jian" ("Edusammud; täiustama" (Ka naise meheleminek.)) III joone tekstist ja selle kommentaarist.
Näiteid.
Salaplaani sisuks on korrumpeerimine. Otseses tähenduses naise kasutus olulise isiku mõjutamiseks. Sima Xiangru laulusõnadega:
"Üks pilk - ja kogu sügisesel linnal on teine ilme - ja impeeriumid langevad kokku." 
Nagu sõjamehed raiuvad mõõkadega, nii pistavad piigad oma pilkudega. Tuntuim juhtum on seotud Diaochan'iga, ühega neljast vana Hiina iludusest. Luo Guanzhong'i romaanis "Kolmevalitsus" osales Diaochan vandenõus koos ametnik Wang Yun'iga, et panna sõdalane Lü Bu mõrvama oma isandat ja lapsendajat Dong Zhuo'ni.
Ilutuss. (Kingi lits.)
Händ-paradiisilind

Händ-paradiisilind ("Epimachus fastuosus") on linnuliik paradiisilindlaste sugukonnast. 
Ta elab Uus-Guinea mägimetsades. Händ-paradiisilinnu pikkus koos sabaga on 110 cm. Ta on pikim paradiisilindlane.
Händ-paradiisilind on kantud CITESi liikide II kategooria nimekirja.
Krae-paradiisihakk

Krae-paradiisihakk ("Manucodia keraudrenii") on linnuliik paradiisilindlaste sugukonnast. 
Linnu pikkus on umbes 31 cm. 
Krae-paradiisihakk on levinud tasandike vihmametsades Kirde-Austraalias, Uus-Guineas ja naabersaartel. 
Tema häälitsused on valjud ja trompetikõlalised. Toitub peamiselt puuviljadest ja lülijalgsetest. Monogaam.
Krae-paradiisihakk on kantud CITESi liikide II kategooria nimekirja.
Oskar Alexander Bruhns

Oskar Alexander Bruhns (18. märts/30. märts 1881 – 29. detsember 1945 Leipzig) oli Eestimaa vaimulik.
Bruhns õppis Peterburis Püha Anna koolis. Tartu ülikooli usuteaduskonnas õppis ta aastatel 1900–1905. Ordineeriti 21. jaanuaril/3. veebruaril 1907 õpetajaks.
Oskar Alexander Bruhns oli aastatel 1907–1909 Tallinna Jaani koguduse adjunktõpetaja. Aastatel 1909–1915 oli ta Järva-Peetri Püha Peetruse koguduse õpetaja. Oli aastatel 1915–1917 Siberisse, Minussinskisse välja saadetud. Oli aastatel 1917–1918 Minussinski Kooperatiivide Liidu direktor, aastatel 1918–1919 oli ta Lääne-Siberi asunduste luterlik rändpastor. Aastatel 1919–1920 oli ta Jekaterinburgi poeglastegümnaasiumi inspektor. Saabus aastal 1921 Eestisse, ent lahkus aastal 1922 Saksamaale. Oli aastatel 1922–1934 Leipzigis Reudnitzi linnaosas asuva Markuse koguduse õpetaja. Sai aastal 1932 Leipzigi ülikooli audoktoriks. Oli aastatel 1934–1945 Leipzigi Nikolai kiriku ülemõpetaja ja Leipzigimaa superintendent ja aastast 1936 veel Saksi Maakiriku nõukogu eesistuja ja aastast 1937 Gustav Adolfi Ühingu asepresident.
Isiklikku.
Tema isa Emil Johann Heinrich Bruhns oli Nissi Maarja koguduse õpetaja, vanaisa Friedrich Wilhelm Anton Hasselblatt oli Karuse Margareeta koguduse õpetaja, vanaonu Carl Jacob Eduard Hasselblatt oli Kambja koguduse õpetaja.
Kuld-paradiisilind

Kuld-paradiisilind ("Cicinnurus magnificus") on linnuliik paradiisilindlaste sugukonnast. 
Ta on levinud Uus-Guinea, Salawati ja Yapeni saarel. 
Toitub peamiselt puuviljadest. Isaslinnu kollased tiivad on näiliselt hõõguvad.
Kuld-paradiisilind on kantud CITESi liikide II kategooria nimekirja.
Laisaba-paradiisilind

Laisaba-paradiisilind ("Astrapia rothschildi") on linnuliik paradiisilindlaste sugukonnast. 
Pikkus on umbes 69 cm. Laisaba-paradiisilind elab Uus-Guineas Huoni poolsaare mägimetsades. Toitub peamiselt puuviljadest ja seemnetest.
Laisaba-paradiisilind on kantud CITESi liikide II kategooria nimekirja.
Leetsaba-paradiisilind

Leetsaba-paradiisilind ("Drepanornis albertisi") on linnuliik paradiisilindlaste sugukonnast. 
Pikkus on umbes 35 cm. Elab Uus-Guinea mägimetsades. Toitub peamiselt puuviljadest ja lülijalgsetest.
Leetsaba-paradiisilind on kantud CITESi liikide II kategooria nimekirja.
Lint-paradiisilind

Lint-paradiisilind ("Pteridophora alberti") on linnuliik paradiisilindlaste sugukonnast. 
Lint-paradiisilind elab Uus-Guinea mägimetsades, peamiselt kõrgusvahemikus 1800–2500 m. Mõnel pool nimetavad kohalikud teda "Kisaba"'ks, mis on isaslinnu valju hääle tõlgendus. 
Lint-paradiisilind on kantud CITESi liikide II kategooria nimekirja.
Lõuna-paradiisilind

Lõuna-paradiisilind ("Ptiloris paradiseus") on linnuliik paradiisilindlaste sugukonnast. 
Pikkus on umbes 30 cm. Lõuna-paradiisilind on levinud Austraalia idaranniku lähistes vihmametsades, ta on lõunapoolseima levikuga paradiisilindlane.
Lõuna-paradiisilind on kantud CITESi liikide II kategooria nimekirja.
Mõõksaba-paradiisilind

Mõõksaba-paradiisilind ("Epimachus meyeri") on linnuliik paradiisilindlaste sugukonnast. 
Pikkus on umbes 96 cm. Elab Uus-Guinea mägimetsades. Mõõksaba-paradiisilind on lähedane temast suurema händ-paradiisilinnuga ("Epimachus fastuosus"). Piirkondades, kus mõlema levilad kattuvad, elab mõõksaba-paradiisilind kõrgemal.
Ta toitub peamiselt puuviljadest, lülijalgsetest ja väikestest loomadest.
Mõõksaba-paradiisilind on kantud CITESi liikide II kategooria nimekirja.
Paelsaba-paradiisilind

Paelsaba-paradiisilind ("Astrapia mayeri") on linnuliik paradiisilindlaste sugukonnast. 
Isaslinnu saba pikkus võib ulatuda üle 1 meetri. Paelsaba-paradiisilinnu isaslinnul on võrreldes teiste lindudega pikimad sabasuled keha suuruse suhtes. 
Lind elab Paapua Uus-Guinea subalpiinsetes metsades.
Paelsaba-paradiisilind on kantud CITESi liikide II kategooria nimekirja.
Pugalsaba-paradiisilind

Pugalsaba-paradiisilind ("Astrapia splendidissima") on linnuliik paradiisilindlaste sugukonnast. 
Pikkus on umbes 39 cm.
Elab Uus-Guinea mägimetsades. Toitub peamiselt puuviljadest, putukatest, sisalikest ja konnadest.
Pugalsaba-paradiisilind on kantud CITESi liikide II kategooria nimekirja.
Punasaba-paradiisilind

Punasaba-paradiisilind ("Paradisaea rubra") on linnuliik paradiisilindlaste sugukonnast. 
Ta on levinud Indoneesias Waigeo ja Batanta saare tasandike vihmametsades. 
Toitub peamiselt puuviljadest, marjadest ja lülijalgsetest.